Jong SA akteur vir selfoon vermoorSibusiso Khwinana is tydens ‘n rooftog doodgesteek. (Foto: ANA) Sibusiso Khwinana, die jong akteur wat die hoofrol in die plaaslike film Matwetwe speel, is Vrydagaand in Pretoria vermoor. Volgens die polisie is die 25-jarige Khwinana tydens ŉ rooftog by ŉ rolprentkompleks in Arcadia doodgesteek terwyl die rower glo probeer het om sy selfoon by hom af te neem. Khwinana het bekend geraak vir die rolprent Matwetwe wat handel oor twee seuns van ŉ township wie se hoërskoolloopbaan tot ŉ einde kom. Khwinana vertolk die rol van Lefa terwyl Tebasto Mashishi as Papi te sien is. Papi probeer geld maak deur dagga te verkoop, terwyl Lefa besluit om die lewe in die township agter te laat en by die Universiteit van die Witwatersrand te gaan studeer. Die rolprent is vervaardig deur die bekende platejoggie Black Coffee en die komediant Kagiso Lediga en in Atteridgeville, wes van Pretoria, verfilm. Die film het meer as R4 miljoen by die loket ingepalm. Khwinana het die hoofrol vertolk in die rolprent, Matwetwe. (Foto: ANA) Nathi Mthethwa, minister van kuns en kultuur, het Saterdag sy medelye op Twitter uitgespreek. “Ons is verpletter om te verneem van die tragiese en ontydige afsterwe van die gewilde akteur en trots van Soshanguve, Sibusiso Khwinana. Hy was ook ŉ stigterslid van die Independent Theatres Makers Movement,” het die minister getwiet.